ЖҰМАМҰРАТ Гүлхан Ақназарқызы,

Саттар Ерубаев атындағы № 24 ІТ мектеп-лицейінің химия пәні мұғалімі.

Шымкент қаласы

**МҰҒАЛІМ МАМАНДЫҒЫ – БАРЛЫҚ МАМАНДЫҚТЫҢ АНАСЫ**

*“Сабақ беру – үйреншікті*

*жай ғана шеберлік емес,*

*ол – жаңадан жаңаны*

*табатын өнер”*

*Ж.Аймауытов*

Мен ұстазбын. Мен үшін не қымбат, не маңызды?

Мен үшін ұстаздық қызмет – үлкен мәртебе. Мен мектепке келмес бұрын бұрын өз таңдауымды жасадым және қазір де сол таңдауды дұрыс жасадым деп ойлаймын.

Бір күні сабақ уақытысында оқушыларымның бірі:

- Ұстаз, мұғалім мамандығын таңдағаныңызға өкінбейсіз бе? –деп сұрақ қойды. Мен алдымен сұрақ қоюшы шәкіртіме қарап сүйсіндім де, одан соң аса жауапкершілікпен жауап беруге тырыстым:

- Мен дәл сендердей бала кезімде барлық пәнге ерекше қабілетті едім. Бұл – әрине ұстарымның төккен терінің арқасы. «Ұстазы жақсының ұстамы жақсы» демекші, ұстаздарымның арқасында талай додаларға қатысып, бағымды сынайтын едім. Сол сайыстардың нәтижесі бойынша химия пәніне жақын екенімді білдім. Әсіресе химия пәнінен сабақ беретін мұғалімімді үлгі тұтатынмын. Қараған сайын ол кісінің еңбекқорлығы мен адамгершілік қасиетіне сүйсінетінмін. Болашақта дәл осы кісі тәрізді педагог боламын деп армандайтынмын.

Шәкірттерім мені ұйып тыңдап отырып, мәз-мейрам болысты.

Кез-келген қоғам дамуының деңгейі –адам өмірінің бақытты болуымен өлшенеді емес пе?! Біз -бақытты халықпыз. Біз соғыс, ашаршылық, нәубет көрмей өсіп келеміз. Әрине, ол менің батыр бабаларымның , Елбасының арқасы деп білемін. Нұрсұлтан Назарбаев бір сөзінде: «Жақсылықты жадында сақтай білген елдің рухы қашан да биік» -дейді. Иә, ата-бабаларымыздың қасық қанымен қолымызға жеткен тәуелсіздіктің арқасында білім көкжиегі кеңеюде.

Менің елімнің еңсесі биік, керегесі бүтін болып тұрғанын ұстаз жүрегіммен қалаймын. Шәкірттерімнің бірі:

Қазақстан –егемен, дербес елім,

Абыройың, мәртебең өрде сенің,

Сенсің менің көзімнің қарашығы,

Кім-кіммен де сен үшін белдесемін. – дейді. Яғни ол елімді көзімнің қарашығындай сақтап, елім үшін күресемін деп тұрған жоқ па? Мен осындай ақ ниетті шәкірттер барына мақтанамын.

Тұңғыш Елбасымыз айтқандай: «Рухани жаңғыру ұлттық сананың түрлі полюстерін қиыннан қиыстырып, жарастыра алатын құдіретімен маңызды. «Қазақстанды кейінгі ұрпақ үшін бұдан да өсіп-өркендеген елге айналдыру» міндетіне сәйкес, жаһандық бәсекеге қабілеттілігін шындайтын жолдауындағы әлемнің бәсекеге қабілетті 30 елінің қатарынан көрінуге бет алған игі істері мен жоспарлары, Қазақстанның дамуына қатысты көкейкесті мәселелерді көтерген тарауларының сипаты Көшбасшысы кемеңгер ел көшінің ешқашан да адаспайтындығына тағы бір көз жеткізгендейміз.» Тұңғыш Елбасының халыққа артқан сенімдерін бүкіл халық болып ақтайтындығына сенемін. Халыққа қазан айында жолдаған жолдауында педагогтардың мәртебесін көтеруді, биылғы жылды жастар жылы деп атауы Н.Назарбаевтың парасаттылығын, көрегенділігін айқындап тұрғандай.

Ұстаздық жолымда талмай еңбек еткім келеді. Жаңашыл ұстаз болғым келеді. Жаңалыққа, жақсылыққа, жасампаздыққа жаны құмар, шәкірттеріммен ынтымақтаса отырып, биік белестерді бағындырамын деп ойлаймын. Олар жеті қырлы Ұлы даланың өркендеуіне үлес қосатын бәсекеге қабілетті азамат болып өсеріне сенемін.